Vasile Dîncu, președintele Consiliului Național al social-democraților, a declarat, marți, că alianța PSD-PNL ar trebui să fie menținută în continuare și după alegerile locale și europarlamentare din 9 iunie. Dîncu a spus că în cadrul unui „proiect maximal” coaliția ar avea un candidat comun la alegerile prezidențiale și listă comună la parlamentare.
Vasile Dîncu, președintele Consiliului Național al PSD, a declarat, marți, că alianța cu liberalii ar trebui menținută și după alegerile din 9 iunie. Întrebat cum apreciază că va merge coaliția PSD-PNL după alegerile locale și europarlamentare, Dîncu a răspuns: „Depinde de cât de realiști vom fi, cât de pragmatici vom fi și dacă vom crede cu adevărat în acest proiect al stabilității României viitoare, pentru următorii ani. Că dacă ne vom gândi doar electoralist, cum fac unii politicieni, să ne vedem cu sacii în căruță la un moment dat și apoi să ne facem alte jocuri, atunci nu va continua”, potrivit B1TV. „Dar eu cred că există foarte multe șanse ca această coaliție să meargă mai departe și după 10 iunie”, a adăugat el.
Vasile Dîncu a comentat și candidaturile comune ale social-democraților și liberalilor la europarlamentare, dar separate la locale, spunând că „asta cere populația”. Senatorul nu este de acord că ar fi tensiuni și dezbinări în teritoriu între PSD și PNL, desi exemple au fost, cel mai pregnant fiind la Timișoara.
„Nu e dezbinare, e pur și simplu competiție. Orice politici câștigă din competiția dintre partide. Când cele două partide cele mai importante se află în competiție e un lucru bun pentru interior. Pentru exterior, trebuie să fim împreună și asta cere și populația. Nu e foarte greu să înțeleagă populația mesajul nostru – pe de o parte în competiție și, pe de altă parte, în colaborare – pentru că exact asta spun oamenii: ‘încercați să fiți uniți când reprezentați România!’.
Deci cred că e un lucru foarte simplu acesta și bineînțeles că vom avea și competiție în interior, competiția va fi bună și asta au stabilit și cei doi președinți, să nu depășim limitele civilizate ale competiției, adică să discutăm despre proiecte, dar să nu facem campanie negativă unul împotriva celuilalt, să nu facem campanie la persoană, ceea ce oricum nu face parte din etica unei comunicări politice serioase. Deci cred că lucrurile merg bine”, a spus el.
În legătură cu un candidat comun la alegerile prezidențiale din 15 septembrie, Vasile Dîncu a evocat „proiectul maximal” care l-ar include, și liste comune la parlamentare.
„Vom vedea în urma sondajelor, în urma șanselor pe care le vom putea estima. Sigur că ar însemna și liste comune probabil pentru Parlamentul României – ăsta e proiectul maximal. Acum, dacă nu vom reuși proiectul maximalist, sper că vom reuși totuși să păstrăm România pe o direcție bună, europeană”, a spus el.
Președintele Consiliului Național al PSD a mai spus că nu-i dă șanse mari primarului general Nicușor Dan în fața candidatei PSD Gabriela Firea pentru că „o să-l depășească pe ultima sută” pe acesta, „așa cum făcea Gabriela Szabo mai de mult”. Potrivit ultimelor sondaje, primarul general este preferatul numărul unu în intențiile de vot ale bucureștenilor.